Rugbyspeler kan weer loop | George Herald
Rugbyspeler kan weer loop
Thursday, 17 November 2016, 08:02
Heinrich Terblanche en sy verloofde Chantel voor sy rugbybesering.
GEORGE NUUS & VIDEO - Heinrich (Ollie) Terblanche (26), voormalige SWD Arende-stut wat vroeg in 2015 op die rugbyveld verlam is, verstom mense in die mediese wêreld nadat hy weer begin loop het.
Sy nek was by werwels C4 en C5 heeltemal af (a complete break) en dokters se verdoemende prognose was dat hy nie eers sy arms sal kan gebruik nie.
Maar Dinsdag, met die George Herald se besoek aan Heinrich en sy verloofde, Chantel (25) se woonstel, het hy die trappe afgestap, hoewel nog stadig en met krukke.
Die keuse van 'n blyplek met trappe was "'n stap in die geloof" wat die dapper paartjie 'n maand en 'n half gelede geneem het.
Heinrich het teruggekeer George toe nadat hy by sy ouers in Pretoria gebly het waar hulle hom versorg het totdat hy meer onafhanklik kon funksioneer.
Chantel, 'n onderwyseres by Laerskool George-Suid, het soveel sy kon daar gaan kuier.
Die paartjie was op die kruin van geluk toe hulle 'n maand voor die verskriklike insident verloof geraak het. In 'n oogwink het alles verander en het 'n reis deur diep waters begin.
Maar ná 'n vermoeiende pad waarop die vreugde van klein stappies vordering afgewissel is met tye vol trane en geweldige frustrasie, brand die paartjie se gees duidelik steeds onblusbaar en is hulle liefde vir mekaar nog sterker.
Klein statuur, groot krag
"Ons vertrou die Here dat Heinrich sy krukke gaan weggooi," sê Chantel, wie se fyn voorkoms haar sterk wil weerspreek.
Heinrich, wat onthou hoe hy vir maande in 'n muur gelê en vaskyk het, kan nie uitgepraat raak oor hoe sy hom ondersteun nie. "Wanneer ek weer behoorlik kan loop, gaan ek alles vir Chantel doen. Sonder haar sou ek nie hier gewees het waar ek is nie."
Terwyl hy bewegingloos in die hospitaal gelê het, het sy en familie vir agt maande om sy bed geloop en bid. Chantel vertel: "Die verpleegpersoneel het gedink ons is mal, maar ons het aangehou. Mense oor die wêreld wat van die nuus te hore gekom het, het saam gebid."
Heinrich het bietjie-vir-bietjie gevoel teruggekry - eers in sy bene en later tot in sy tone. Spierspasmas het hulle opwagting gemaak en later het hy sy bene en tone begin beweeg. Fisioterapeute en dokters was stomgeslaan. Benewens wonderlike ondersteuning uit verskillende oorde wat die paartjie deur die af tye moed gee, hou die twee se geloof hulle staande en vuur hul toekomsdrome hulle aan.
Heinrich se ouers het onlangs R50 000 opgedok sodat hy stamselbehandeling kon ondergaan en hulle wag nou om te sien wat die effek gaan wees. Dit neem ongeveer ses maande voordat resultate manifesteer.
Heinrich se volgende stap is om vir neurofisiese terapie - 'n nuwe tipe behandeling waarmee oorsee sukses behaal word - te gaan.
Hulle het reeds kontak gemaak met 'n terapeut in Australië, maar die totale onkoste sal R300 000 beloop.
Intussen hou Heinrich vasberade aan met sy oefeninge en besoeke aan die fisioterapeut, Innis Erasmus.
Chantel neem hom ook smiddae getrou gimnasium toe waar sy 'n uur en 'n half saam met hom spandeer.
Hulle troudag is van 19 Desember na 7 Januarie volgende jaar uitgestel en Heinrich mik om sonder krukke voor die kansel te staan en met sy bruid te dans. Dit gaan 'n droomtroue wees aangesien hulle vroeër vanjaar die Monte de Dios se Droomtroue-kompetisie gewen het wat vir hulle 'n troue van R300 000 besorg het.
Heinrich het die Ollie's Road Recovery-fonds begin om vir sy eie onkostes geld in te samel en ook uiteindelik ander mense met spinale beserings te kan bystaan.
Die bankbesonderhede is soos volg: Absa Bank, trustrekeningnommer 4054 803 709, takkode: 632 005, verwysing: SO0068.